Полевой Борис Николаевич

Полевой Борис Николаевич [(чын фамилиясы – Кампов) 4(17). 3. 1908, Россия империясы, Москва – 12. 7. 1981, ошол эле жер] – орус совет жазуучусу, журналист, коомдук ишмер, Социалисттик Эмгектин Баатыры (1974). 1926-ж. Твердеги өнөр-жай техникумун бүткөн. Чыгармачылыгы Улуу Ата Мекендик согушта «Правда» гезитинде кабарчы болуудан башталган. 1962-81-жылдары « Юность » журналында башкы редактор болгон. 1946-ж. жазган «Чыныгы адам жөнүндө повести» СССР мамлекеттик сыйлыгына татыктуу болуп, чет өлкөлөргө да белгилүү болгон. Полевой – «Биз советтик адамдар» (1948; СССР мамлекеттик сыйлыгы, 1949) очерк жана аңгемелер жыйнагынын, «Алтын» (1949, аты уйкаш фильм, 1970) романынын, «Терең тыл» (1958), «Жапайы жээкте...» (1962; аты уйкаш фильм, 1966), «Доктор Вера» (1966; аты уйкаш фильм, 1968), «Анюта» (1976) повесттеринин, чет элдер турмушун чагылдырган «Америка күндөлүктөрү» (1956; Эл аралык тынчтык сыйлыгы, 1959), «Жарык дүйнө боюнча» (1958) ж. б. чыгармалардын автору. «Чыныгы адам жөнүндө повесть» (1953, которгон О. Орозбаев), «Эрдик» (1959, которгон С. Закирова) ж. б. чыгармалары кыргыз тилине которулган. 3 Ленин, 2 Эмгек Кызыл Туу, Кызыл Жылдыз, Октябрь Революциясы ордендери жана медалдар менен сыйланган.
Категория:Инсандар
Колдонулган адабияттар
 “Кыргызстан” улуттук энциклопедиясы: 6-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. 816 бет, илл. ISBN 978 9967-14-117 -9